b'\n_START_ARTICLE_\nNeustadt-palkinto\n_START_PARAGRAPH_\nNeustadt-palkinto eli Neustadtin kansainv\xc3\xa4linen kirjallisuuspalkinto (engl. Neustadt International Prize for Literature) on joka toinen vuosi my\xc3\xb6nnett\xc3\xa4v\xc3\xa4 kirjallisuuspalkinto. Sit\xc3\xa4 pidet\xc3\xa4\xc3\xa4n yleisesti maailman arvostetuimpana kirjallisuuspalkintona heti Nobelin kirjallisuuspalkinnon j\xc3\xa4lkeen. Palkinto my\xc3\xb6nnet\xc3\xa4\xc3\xa4n el\xc3\xa4m\xc3\xa4nty\xc3\xb6st\xc3\xa4, ei yksitt\xc3\xa4isest\xc3\xa4 teoksesta._NEWLINE_Neustadt-palkinto on kaikkein mittavin Yhdysvalloista per\xc3\xa4isin oleva kansainv\xc3\xa4linen kirjallisuuspalkinto. Palkinnon saajaa ei ole rajattu esimerkiksi proosan, lyriikan tai n\xc3\xa4ytelm\xc3\xa4kirjallisuuden alueeseen, vaan h\xc3\xa4n voi edustaa mit\xc3\xa4 tahansa kaunokirjallisuuden lajia. Palkinnon perusti 1969 Books Abroad -kirjallisuuslehden p\xc3\xa4\xc3\xa4toimittaja Ivar Ivask nimell\xc3\xa4 Books Abroad International Prize for Literature. Se nimettiin my\xc3\xb6hemmin uudelleen nimelle Books Abroad/Neustadt Prize, ja nykyisen nimens\xc3\xa4 Neustadt International Prize for Literature se sai 1976._NEWLINE_Palkinto muodostuu kunniakirjasta, hopeisesta kotkansulasta ja nyky\xc3\xa4\xc3\xa4n 50\xc2\xa0000 dollarin suuruisesta rahapalkinnosta. Palkinnon jatkuvuuden varmistaa Ardmoressa Oklahomassa sijaitseva Walter ja Doris Neustadtin lahjarahasto, ja palkinto on nimetty t\xc3\xa4m\xc3\xa4n perheen mukaan. My\xc3\xb6s Oklahoman yliopisto ja sen kirjallinen julkaisu World Literature Today osallistuvat palkinnon rahoitukseen._NEWLINE_Ehdokkaat valitse lautakunta, johon kuuluu v\xc3\xa4hint\xc3\xa4\xc3\xa4n seitsem\xc3\xa4n erikielist\xc3\xa4 j\xc3\xa4sent\xc3\xa4 eri puolilta maailmaa. Pudotuspelin\xc3\xa4 toimitettavan \xc3\xa4\xc3\xa4nestysmenetelm\xc3\xa4n on kehitt\xc3\xa4nyt Kai Laitinen, joka oli tutustunut palkinnon luoneeseen virolaissyntyisen Ivaskiin t\xc3\xa4m\xc3\xa4n viett\xc3\xa4ess\xc3\xa4 kesi\xc3\xa4\xc3\xa4n Suomessa._NEWLINE_Palkinto my\xc3\xb6nnettiin 1984 suomalaiselle Paavo Haavikolle, jonka puolestapuhujana lautakunnassa toimi Bo Carpelan. 11 ehdokkaasta Haavikon rinnalle ratkaisevalle \xc3\xa4\xc3\xa4nestyskierrokselle ylsi Jorge Luis Borges. Haavikko oli ensimm\xc3\xa4ist\xc3\xa4 kertaa ehdokkaana jo 1972, tuolloin puhemiehen\xc3\xa4\xc3\xa4n Kai Laitinen. Haavikon lis\xc3\xa4ksi ainoana suomalaisehdokkaana on ollut runoilija Mirkka Rekola 2000, kun Kirsti Simonsuuri kuului valintalautakuntaan.'